tartuNLP/wikipedia-smugri-20251201 huggingface dataset:
Kai Koppel

Kai Koppel (sünninimi Kai Okas; sündinud 7. augustil 1952) on eesti klaasikunstnik, kes on tuntud eeskätt oma värvilisest klaasist taiestega.
Elukäik.
Aastail 1959–1970 õppis Kai Koppel Tallinna 46. Keskkoolis. Kunstihariduse omandas ta aastail 1970–1975 Eesti NSV Riiklikus Kunstiinstituudis klaasehistöö erialal. 
Aastail 1976–1981 oli ta Tallinna Laste Kunstikooli õpetaja, alates 1981. aastast on vabakutseline kunstnik. 
Näitustel hakkas esinema 1975. aastal, 1984. aastast kuulub Eesti Kunstnike Liitu.
Looming.
Kai Koppel on alates Eesti NSV Riikliku Kunstiinstituudi lõpetamisest 1975. aastal töötanud klaasikunstnikuna.
Tema varasemad teosed olid ruumilised klaasobjektid. 1980. aastatel rajas noor klaasikunstnik Kai Koppel oma suuna vastandumisele, alustades isiklikku mässu klaasikunsti konventsioonides kehtestatud väärtuste vastu. Ratsionaalsele, geomeetrilisele ja funktsionaalsusele vastandas ta ebaratsionaalsuse ja töömeetodi, milles palju ruumi jäeti juhusele ja kuuma klaasi enda väljendustahtele. Tarbijalikkuse asendas Koppel sümboolsete väärtustega, kasutades ohtralt loodusvormidest ja arhailistest arhitektuuriajajärkudest ammendatud eeskujusid, erilist tähelepanu äratasid tema suured vertikaalsed, kohati arhitektoonidena mõjuvad dekoratiivvormid.
Värvi tasandil pole Kai Koppelile eesti klaasikunstis võrdset. Tema julgeid värvikäsitlusi pole tänaseni suudetud ületada, talle pole ilmunud ka mantlipärijat, kes võrreldava entusiasmiga ühendaks oma loomingus klaasi ja värvi. Värvilise klaasikunsti teerajajana tuli Koppelil leiutada sobivate värvivahekordade leidmiseks eksperimentaalseid tehnoloogiaid. Kunstnik ise on öelnud, et kui visioon põhineb suurtele vormidele, muutub klaasivalmistamine eksperimentaalseks protsessiks, milles tuleb võtta riske, katsetada ja olla valmis, et ahjutäied klaasi purunevad peale valmimist.
Uuema suuna Koppeli loomingus moodustab stuudioklaas, mida kunstnik valmistab enda rajatud klaasiahjudes alates 1990. aastaist. Kuigi tegemist on enam tarbijale suunatud toodetega, nagu rustikaalsed klaaspokaalid ja topsikud, moodustavad osa uuemast loomingust ka graveeringuga klaasskulptuurid.
Kunstnikuna, kelle jaoks on oluline protsess, klaasivalmistamise erinevad režiimid ja tehnoloogiad, on ta kogunud suurel hulgal näiteid oma katsetustest, mida eksponeerib ka näitustel – veidrad klaastooted, mis on tekkinud lisaväärtusena tootmisprotsessis, kus juhusele antakse voli ja klaas kujundab ennast ise.
Lisaks arvukatele esinemistele näitustel ja sümpoosionidel nii kodu- kui ka välismaal on kunstnik tegev Tallinnas Katariina Gildis Koppel ja Keerdo Klaasikojas, Evald Okase muuseumi juhatuses ning ta on igasuvise Haapsalu Rahvusvahelise Kuuma Klaasi sümpoosioni algataja ja korraldaja alates 2003. aastast.
Isiklikku.
Kai Koppeli isa oli maalija ja graafik Evald Okas. Õde Mari Roosvalt on maalikunstnik, vend Jüri Okas arhitekt, kes on tegutsenud ka kujutava kunstnikuna.
Kai Koppel on abielus viiuldaja Annes Koppeliga. Nende tütar Üla Koppel on arhitekt, tütar Mara Ljutjuk maalikunstnik.
Lebedev

Lebedev (vene keeles Лебедев) on vene perekonnanimi. Nime naissoost vorm on Lebedeva (Лебедева). See on tuletatud sõnast лебедь 'luik'.
Lisaks Venemaale on nimi levinud ka Ukrainas, Valgevenes, Eestis, Lätis (Ļebedevs), Usbekistanis ja Kasahstanis. 2014. aasta seisuga oli Venemaal nime Lebedev sagedus 1:1150 ja Lebedeva sagedus 1:815. Levinuim oli nimi Kostroma oblastis, kus nime sagedus oli 1:157 ja 1:113.
2019. aasta 1. jaanuari seisuga oli Eestis perekonnanimi Lebedev 564 inimesel: 527 mehel ja 37 naisel. Perekonnanimede levikult on Lebedev meeste puhul 55. kohal. Perekonnanimi Lebedeva oli 554 naisel ja see oli levikult 59. kohal.
Laas (perekonnanimi)

Laas on perekonnanimi. 
2019. aasta 1. jaanuari seisuga oli Eestis perekonnanimi Laas 964 inimesel: 445 mehel ja 519 naisel. Perekonnanimede levikult on Laas meeste puhul 82. kohal ja naiste puhul 69. kohal. Perekonnanime Laas kandja oli keskmiselt 41 aasta vanune (mediaanvanus oli samuti 41). Perekonnanimi Laas on levinuim Valga maakonnas, kus neid on maakonna 10 000 elaniku kohta 15,02.
Ummik (nõu)

Ummik on puutüvest õõnestatud, silindri kujuga ning ühe või kahe sisse pandud põhjaga nõu. Eri piirkondades on seda nimetatud ka umbpuunõu, ükspuine nõu jne.
Kasutamine.
Ummikud on laudnõudest ilmselt kõige vanemad. 19. sajandil kasutati Eestis erineva suuruse ja otstarbega ummikuid: väiksematest lähkrid, lassid, ankrud, piimapütid, kirnud ja tõrred; suurematest kuni 1 meetri kõrgused viljakummid, tünnid ja vaadid. Aidas hoiti suuremates ummikutes vilja ja jahu, väiksemates herneid, linaseemneid, mett, tangu, söögisoola jne. 
Valmistamine.
Väiksemad nõud valmistati peamiselt sanglepast, vähem kasutati saart, tamme, kaske ning pärna. Õõnestatava paku otsale joonistati sirkliga ring, mille järgi uurdesae abil ummik ringikujuliselt õõnestati. Kere valmistati toorest puust, põhi seevastu kuivast puust. Ummiknõu keret kuumutati kuumas vees, mille tulemusena see paisus ning põhi saadi varem tehtud uurdesse vabalt sisse lükata. Põhjad kinnitati puupulkadega ning peale pandi 1–2 vitsa.
Tanmanjeet Singh Dhesi

Tanmanjeet Singh Dhesi (sündinud 17. augustil 1978 Slough's) on Suurbritannia poliitik, esimene sikhist Suurbritannia parlamendi liige.
Tanmanjeet Singh Dhesi on lõpetanud University College Londoni matemaatikuna. Ta on õppinud rakendusstatistikat Oxfordi ülikoolis ning lõpetanud magistrikraadiga Cambridge'i ülikooli Lõuna-Aasia ajaloo ja poliitika alal.
Ta valiti parlamendi alamkoja liikmeks 2017. aastal. Kuulub Leiboristlikusse Parteisse.
Põltsamaa valla ajalugu

Põltsamaa vald moodustati 2017. aastal Põltsamaa linna, Põltsamaa valla, Pajusi valla ja Puurmani valla ühinemisel. See artikkel kajastab kogu selle territooriumi ajalugu.
Piirkonna ajaloo lühiülevaade.
Praeguse Põltsamaa valla alad kuulusid muinasajal peamiselt Mõhu maakonda. Maakond sai nime seal asuva Mõhküla järgi. Põltsamaa vallas Umbusi küla mesoliitilisel asulakohal Võrtsjärve kaldal elasid inimesed samaaegselt Kunda Lammasmäe ja Sindi Pulli küla asukatega.
Põltsamaa piirkonna olulised ajaloolised sündmused:
Juuso Hietanen

Juuso Hietanen (sündinud 14. juunil 1985 Hämeenlinnas) on Soome jäähokimängija, kes mängib kaitsjana Soome kõrgliigaklubis HPK. Ta on klubi meeskonna kapten.
Ta on klubikarjääri jooksul mänginud Soome kõrgliigaklubides HPK ja Lahti Pelicans, Rootsi kõrgliigaklubides Brynäs IF ja HV71, KHL-i klubides Nižni Novgorodi Torpedo ja Moskva Dinamo ning Šveitsi kõrgliigaklubis Ambrì-Piotta.
2006. aastal tuli ta HPK-ga Soome meistriks. Aastatel 2014 ja 2020 on ta valitud KHL-i tähtede mängule.
2022. aasta taliolümpiamängudel võitis ta Soome jäähokikoondise koosseisus kuldmedali ja 2014. aasta taliolümpiamängudel pronksmedali. Lisaks on ta võitnud maailmameistrivõistlustelt ühe kuldmedali ja kaks hõbemedalit.
Jordan Schroeder

Jordan John Schroeder (sündinud 29. septembril 1990 Lakeville'is Minnesota osariigis) on USA jäähokimängija, kes mängib keskründajana Šveitsi kõrgliigaklubis SC Rapperswil-Jona Lakers.
Hooaegadel 2008–09 ja 2009–10 mängis ta Minnesota Ülikooli meeskonnas. 2009. aastal valiti ta Western Collegiate Hockey Associationi aasta uustulnukaks.
2009. aastal valis Vancouver Canucks ta NHL-i "draft"is 22. valikuna. Enne NHL-is debüteerimist mängis ta AHL-i klubides Manitoba Moose ja Chicago Wolves. Canucksi meeskonnas tegi ta NHL-is debüüdi 23. jaanuaril 2013 mängus Calgary Flamesi vastu. NHL-is on ta mänginud veel kolmel hooajal Minnesota Wildi ja ühel hooajal Columbus Blue Jacketsi meeskonnas.
2019. aasta mais siirdus ta KHL-i, liitudes Nižni Novgorodi Torpedoga. 2020. aasta mais sõlmis ta kaheaastase lepingu Jokeritega.
2022. aasta mais sõlmis ta kaheaastase lepingu Rapperswil-Jona Lakersiga..
2010. aastal tuli ta USA kuni 20-aastaste koondisega juunioride maailmameistriks. USA jäähokikoondisse kuulus ta 2016. aasta maailmameistrivõistlustel.
Pala vald (täpsustus)

Pala vald on mitme endise valla nimi:
Piimakirn

Piimakirn oli endisaegne silindrikujuline suur, ülalt pisut kitsenev, kõrvade ja kaanega puunõu hapupiima hoidmiseks.
Kyriákos Pierrakákis

Kyriákos Pierrakákis (Κυριάκος Πιερρακάκης; sündinud 8. augustil 1983 Ateenas) on Kreeka poliitik.
Ta on 2019. aastast Kyriákos Mitsotákise valitsuse digitaalpoliitika minister.
Piimakamber

Piimakamber oli talumajapidamises piima, piimasaaduste ja piimanõude hoidmise ning piima töötlemise ruum või eraldi ehitis. 
Rehielamus ehitati kambri räästaaluse alla väikese lisakatusega ruum, kus hoiti piima ning suvel ka magati.
Piibualasi

Piibualasi oli väike metallalus piibuvarre otsa kinnitatava vaskrõnga käänamiseks jm metalltööde tegemiseks piibu valmistamisel.
Piibusoon

Piibusoon oli Eesti taludes väike mollikujuline soonega riiul toaseinal. Riiulil hoiti käeulatuse kõrgusel piipu ja tubakat.
Quinton Howden

Quinton Howden (sündinud 21. jaanuaril 1992 Oakbankis Manitobas) on Kanada jäähokimängija, kes mängib Saksamaa kõrgliiga klubis Kölner Haie ründajana vasakäärel.
Ta alustas klubikarjääri Western Hockey League'i klubis Moose Jaw Warriors.
2010. aastal vallis Florida Panthers ta NHL-i "draft"is 25. valikuna. NHL-is debüteeris ta Panthersi meeskonnas hooajal 2012–13. Kokku mängis ta Panthersis kolmel hooajal, kuid suurema osa ajast mängis ta AHL-i klubis San Antonio Rampage. Hooajal 2016–17 mängis ta veel Winnipeg Jetsis.
2017. aasta augustis liitus Howden KHL-i klubiga Minski Dinamo. Kaks hooaega hiljem liitus ta Nižni Novgorodi Torpedoga. Hooaja 2019–20 teises pooles siirdus ta HK Vitjazi.
Hooajal 2020–21 mängis ta Rootsi kõrgliiga klubis Malmö Redhawks. 2021. aasta juulis sõlmis ta lepingu Kölner Haiega.
2018. aasta taliolümpiamängudel võitis Howden Kanada jäähokikoondise koosseisus pronksmedali.
Mayflower

 
Mayflower oli inglise purjelaev, mis toimetas 1620. aastal esimesed puritaanlased Plymouthist üle ookeani Uude Maailma. Pardal oli 102 reisijat ja hinnanguliselt 30 meeskonnaliiget. 
Koht Põhja-Ameerikas idarannikul, kuhu nad saabusid ja oma koloonia rajasid, kannab samuti Plymouthi nime.
Uus-Plymouth

Uus-Plymouth oli inglise puritaanlaste rajatud koloonia Põhja-Ameerika idarannikul. Koloonia kestis aastatel 1620–1686 kui ka 1689–1691.
Anders Lindbäck

Anders Lindbäck (sündinud 3. mail 1988 Gävles) on Rootsi jäähokimängija, kes mängib väravavahina Rootsi kõrgliigaklubis Brynäs IF.
Ta alustas Brynäsis ka klubikarjääri. Hooajal 2009–10 mängis ta Timrå IK-s.
2008. aastal valis Nashville Predators ta NHL-i "draft"is 207. valikuna. Predatorsi meeskonnas debüteeris ta NHL-is hooajal 2010–11. NHL-is on ta mänginud veel Tampa Bay Lightningi, Dallas Starsi, Buffalo Sabresi ja Arizona Coyotesi meeskonnas.
2016. aasta detsembris naasis Lindbäck Rootsi kõrgliigasse, liitudes Rögle BK-ga. 2017. aasta juulis sõlmis ta taas lepingu Nashville Predatorsiga, kuid sai hooajal 2017–18 mänguaega ainult Predatorsi farmklubis Milwaukee Admirals AHL-is. Samal hooajal osales ta AHL-i tähtede mängul. Pärast seda mängis ta hooajal 2018–19 Šveitsi kõrgliigaklubis HC Davos.
2019. aasta mais sõlmis ta üheaastase lepingu KHL-i klubiga Nižni Novgorodi Torpedo. Aastatel 2020–2022 mängis ta samas liigas Jokerite meeskonnas.
2022. aasta mais naasis Lindbäck oma esimesse koduklubisse Brynäs.
2010. aasta jäähoki maailmameistrivõistlustel võitis ta Rootsi jäähokikoondise koosseisus pronksmedali.
Roberto Gualtieri

Roberto Gualtieri (sündinud 19. juulil 1966 Roomas) on Itaalia ajaloolane ja poliitik, ta kuulub Demokraatlikku Parteisse. Ta oli 5. septembrist 2019 kuni 13. veebruarini 2021 Itaalia rahandusminister. Ta oli 2009–2019 Euroopa Parlamendi liige.
Gualtieri lõpetas aastal 1992 Rooma La Sapienza Ülikooli, aastal 1997 kaitses ta uusima aja alal doktorikraadi. Seejärel oli ta La Sapienza ülikooli professor.
5. septembrist 2019 kuni 13. veebruarini 2021 oli ta Itaalia rahandusminister.
Ura keel

Ura keel on bainingi keelkonda kuuluv paapua keel, mida räägitakse Paapua Uus-Guineale kuuluval Uus-Britannia saarel.
Walter Kannemann

Walter Kannemann (sündinud 14. märtsil 1991 Concepción del Uruguays) on Argentina jalgpallur, kes mängib keskkaitsjana Brasiilia kõrgliiga klubis Grêmio ja Argentina jalgpallikoondises.
Ta alustas klubikarjääri Argentina klubis San Lorenzo, mille noorteakadeemiaga liitus ta 1999. aastal. Klubi põhimeeskonnas debüteeris ta 2010. aastal. 2013. aastal tuli ta klubiga Argentina meistriks. 2014. aastal võideti Lõuna-Ameerika klubide Copa Libertadores.
Aastatel 2015–2016 mängis ta Mehhiko kõrgliiga klubis Club Atlas.
2016. aastal liitus ta Grêmioga. Ta on klubiga võitnud 2016. aastal Brasiilia karikavõistlused, 2017. aastal Copa Libertadorese, 2018. aastal Lõuna-Ameerika superkarika ning 2018. ja 2019. aastal Rio Grande do Suli osariigi meistrivõistlused Campeonato Gaúcho.
Argentina jalgpallikoondises tegi Kannemann debüüdi 8. septembril 2018 sõprusmängus Guatemala vastu.
Kadmose võit

Kadmose võit on väljend, mis pärineb vanakreeka mütoloogiast ning on tuletatud Teeba linna rajaja Kadmose nimest. Tähenduselt sarnaneb see Pyrrhose võiduga, mis tähendab võitu eriti ränga hinnaga. Kadmose võit tähendab võitja täielikku laostumist.
Kadmos vajas Teeba rajamiseks vett, kuid veeallikat valvas suur lohe. Kadmos saatnud siis oma kaaskonna lohet tapma, kuid nad kõik hukkusid. Lõpuks oli Kadmos sunnitud lohe ise ära tapma. Kuigi ta võitis, olid lohet tappa püüdes hukkunud kõik, kes pidid uuest linnast kasu saama.
Lorenzo Guerini

Lorenzo Guerini (sündinud 21. novembril 1966 Lodis) on Itaalia poliitik, ta kuulub Demokraatlikku Parteisse. Ta oli 5. septembrist 2019 kuni 22. oktoobrini 2022 Itaalia kaitseminister.
Õppinud kõigepealt raamatupidajaks, jätkas ta haridusteed Milanos Püha Südame Katoliiklikus Ülikoolis ("Università Cattolica del Sacro Cuore"), kus õppis politoloogiat.
Poliitikasse tuli ta 1990. aastal, kui ta valiti Lodi linnavolikokku. 1995. aastal valiti ta Lodi provintsi presidendiks, 28-aastaselt oli ta Itaalia noorim provintsipresident. Ta valiti tagasi 1999. aastal. 2005. aastal valiti ta Lodi linnapeaks ja 2010 valiti tagasi. 2012. aasta lõpus astus ta linnapea kohalt tagasi, et kandideerida 2013. aasta parlamendivalimistel. Ta valiti tagasi ka 2018. ja 2022. aastal.
5. septembril 2019 sai ta Itaalia kaitseministriks.
Teemu Pulkkinen

Teemu Pulkkinen (sündinud 2. jaanuaril 1992 Vantaas) on Soome jäähokimängija, kes mängib KHL-i klubis Tšeljabinski Traktor ründajana vasakäärel.
Ta alustas klubikarjääri Soome kõrgliiga klubis Jokerit. Hooajal 2010–11 valiti ta Soome kõrgliiga hooaja parimaks uustulnukaks. Ta viskas sel hooajal uustulnukatest enim väravaid, andis enim väravasööte ja kogus enim punkte (18+36).
2010. aastal valis Detroit Red Wings ta NHL-i "draft"is 111. valikuna. Põhja-Ameerikasse suundus ta mängima hooaja 2012–13 lõpus, liitudes esmalt AHL-i klubiga Grand Rapids Griffins. Ta aitas Griffinsil tulla sel hooajal Calder Cup'i võitjaks. 2014–15 põhihooajal oli ta AHL-is suurim väravakütt (34 väravat). Ta valiti samal hooajal AHL-i hooaja sümboolsesse koosseisu.
Red Wingsi meeskonnas tegi ta NHL-is debüüdi 14. märtsil 2014 mängus Edmonton Oilersi vastu. Red Wingsis mängis ta NHL-is kokku kolmel hooajal. Hooajal 2016–17 mängis ta veel Minnesota Wildi ja Arizona Coyotesi ridades. Hooajal 2017–18 mängis ta AHL-i klubis Chicago Wolves.
2018. aasta juulis liitus Pulkkinen KHL-i klubiga Minski Dinamo. 2019. aasta detsembris siirdus ta Moskva Dinamo ja 2020. aasta novembri lõpus Jaroslavli Lokomotivi. 2021. aasta mais sõlmis ta kaheaastase lepingu Tšeljabinski Traktoriga.
2016. aasta maailmameistrivõistlustel võitis ta Soome jäähokikoondisega hõbemedali.
Hariksamblik

Hariksamblik ("Multiclavula") on perekond samblike. 
See on üks väheseid samblikuperekondi, millel seenkomponent kuulub kandseente hulka.
Eesti liigid.
Eestis on leitud kaht selle perekonna liiki.
Marc-André Gragnani

Marc-André Gragnani (sündinud 11. märtsil 1987 L'Île-Bizardis Quebecis) on Kanada jäähokimängija, kes mängis kaitsjana Rootsi kõrgliiga klubis Djurgårdens IF.
Ta alustas jäähoki mängimist Quebec Major Junior Hockey League'i klubis P.E.I. Rocket.
2005. aastal valis Buffalo Sabres ta NHL-i "draft"is 98. valikuna. Sabresi meeskonnas debüteeris ta NHL-is hooajal 2007–08. Sabresi meeskonnas mängis ta kokku neljal hooajal, kuid aastatel 2008–2011 põhiliselt Sabresi farmklubi Portland Piratesi ridades AHL-is. Hooajal 2010–11 pälvis ta AHL-i parimale kaitsjale antava Eddie Shore'i auhinna. Ta valiti samal hooajal AHL-i sümboolsesse koosseisu.
NHL-is on ta mänginud veel Vancouver Canucksi (2011–12), Carolina Hurricanesi (2012–13) ja New Jersey Devilsi meeskonnas (2015–16).
KHL-is debüteeris ta hooajal 2013–14 Praha Levi meeskonnas. Hooajal 2014–15 mängis ta Šveitsi klubis SC Bern. Pärast seda mängis ta veel ühe hooaja Põhja-Ameerikas, siis naasis hooajal 2016–17 KHL-i. kui liitus Minski Dinamoga. 2017–18 põhihooajal andis ta KHL-is kõikidest kaitsemängijatest enim väravasööte (kokku 29). Samal hooajal osales ta KHL-i tähtede mängul. Hooajal 2018–19 mängis ta Kunluni Red Staris, kuid naasis seejärel Minski Dinamosse.
2021. aasta veebruaris liitus ta Djurgårdensiga. 
2018. aasta taliolümpiamängudel võitis ta Kanada jäähokikoondise koosseisus pronksmedali.
Heinz Wüstenhagen

Heinz Wüstenhagen (30. detsember 1931 – 2011) oli saksa amerikanist. Tuntud ühena Saksa DV amerikanistika alusepanijatest.
Turba-sõlgsamblik

Turba-sõlgsamblik ehk turbasõlik ("Lichenomphalia ericetorum", sünonüümid "Phytoconis ericetorum", "Omphalina ericetorum") on liik samblikke.
Ta on väheseid samblikke kellel seenkomponendiks on kandseen.
On Eestis üsna sage. Sama seen on ka rabasõlik.
Luigi Di Maio

Luigi Di Maio (sündinud 6. juulil 1986 Avellinos) on Itaalia poliitik, ta kuulub Viie Tähe Liikumise ridadesse, 23. septembrist 2017 on ta Viie tähe liikumise esimees. Aastatel 2018–2019 oli ta Itaalia majandusarengu, töö ja sotsiaalpoliitika minister. 5. septembrist 2019 kuni 22. oktoobrini 2022 oli ta Itaalia välisminister.
Ta sündis aastal 1986 Avellinos Avellino provintsis. Ta on lõpetanud Napoli ülikooli.
Ta oli 1. juunist 2018 kuni 5. septembrini 2019 Itaalia majandusarengu, töö ja sotsiaalpoliitika minister, olles ühtlasi ka Itaalia asepeaminister. 5. septembrist 2019 kuni 22. oktoobrini 2022 oli ta Itaalia välisminister.
Pikk-kuub

Pikk-kuub (põhjaeesti murdes kuub, Saaremaal ja Pärnumaal vammus, Hiiumaal jäku, lõunaeesti murdes ka särk) oli paksust villasest riidest
meeste ja naiste ülerõivas, mis ulatus poole sääreni.
Kandmine.
Pikk-kuub oli tuntud Baltimaades, Soomes, Rootsis jm. Eestis hakati seda kandma hiljemalt 17. sajandil, mil ta asendas hõlmadeta umbkuube. Pikk-kuube kanti aasta ringi, kusjuures see oli kõige pidulikum kehakate. Talvel pandi pikk-kuub kasuka peale. Linast (suvist) käimisrõivast kanti kasuka all. 
Kirjeldus.
19. sajandi keskpaigani olid meeste ja naiste kuued ühesuguse lõikega, erinevus oli kaunistustes. Naiste kuubedel oli avaram rinnalõige, et jätta nähtavale ehted. Nende kuubede hõlmad kinnitati keskkohalt haakidega, mehed kandsid pikk-kuuel vööd. Enamasti kanti piha ümber hoidvaid, vööst allapoole laienevaid rõivaid, Lõuna-Eestis olid kuued nn. puusadega, s.o. siilud langesid külgedelt volti. Mandril kantavatele pikk-kubedele oli iseloomulik jagamatu seljaosa, saartel ühendati kuued pikiõmblusega kahest tükist. 
Vanemad pikk-kuued olid lambamustad või hallid, harva valged. 19. sajandil levisid maa põhjaosas potisinised, mulgi alal mustaks värvitud ("kahjatud") kuued. Saartel, Võrumaal ja Setumaal püsisid valged või helehallid kuued. Pikk-kuubede kaunistuseks olid punased või sinised kaarused, nöörid või riide lapid, mis õmmeldi hõlmadele, varrukatele, kraele jm. Kesk-Eestis kaunistas meeste kuue ühte hõlmaäärt tina- või vasknööpide rida, vastashõlmal aga olid värvilised iluaasad.
Harilik kurekael

Harilik kurekael ("Erodium cicutarium") on kurerehaliste sugukonda kurekaela perekonda kuuluv taimeliik.
Ühe- või kaheaastane taim enamasti 10–50 cm kõrguse varrega, mis harilikult on tõusev, aga võib olla ka lamav. Iseloomulikud on pikad lihtkarvad. Lehed sulgjagused, paaritusulgjad, 3–15 cm pikad ja 2–5 cm laiad. Õied umbes 1,5 cm läbimõõdus, kroonlehed 5–8 mm pikad, roosad või helepunased. Viljad 3–4 cm pikad. 
Üldlevilalt on harilik kurereha tsirkumpolaarne, olles levinud looduslikult kogu põhjapoolkeral. Austraalias, Aafrikas jm tulnukana.
Eestis kasvab umbrohuna põldudel, põllupeenardel ja söötidel, samuti aedades, jäätmaadel jm. Tavaline kogu Eestis.
Drew Shore

Drew Shore (sündinud 29. jaanuaril 1991 Denveris Colorado osariigis) on endine USA jäähokimängija (keskründaja).
2009. aastal valis Florida Panthers ta NHL-i "draft"is 44. valikuna.
Aastatel 2009–2012 mängis ta kolm hooaega Denveri Ülikooli meeskonnas. Hooajal 2011-12 asus ta mängima American Hockey League'i (AHL) klubis San Antonio Rampage. NHL-is tegi ta Panthersi meeskonnas debüüdi 22. jaanuaril 2013 mängus Montreal Canadiensi vastu. Esimese värava lõi ta NHL-is sama aasta 12. veebruaril mängus Washington Capitalsi vastu. NHL-is on ta mänginud veel Calgary Flamesi (2015-16) ja Vancouver Canucksi meeskonnas (2016-17).
Hooajal 2016-17 mängis ta Šveitsi kõrgliiga klubis EHC Kloten. Hooaja 2016-17 lõpus mängis ta Canucksis ja naasis seejärel Šveitsi kõrgliigasse, liitudes ZSC Lionsiga. Hooajal 2017-18 tuli ta Lionsiga Šveitsi meistriks.
2018. aasta detsembris liitus ta KHL-i klubiga Kunluni Red Star. Järgmise hooaja eel siirdus ta Minski Dinamosse. Hooajal 2019–20 teises pooles mängis ta Nižni Novgorodi Torpedos.
2020. aasta oktoobris naasis Shore Põhja-Ameerikasse, sõlmides kaheaastase lepingu Carolina Hurricanesiga. Kuna Põhja-Ameerikas ei olnud liigad veel alanud, mängis ta 2020. aasta novembrist detsembrini lühikest aega laenul Slovakkia kõrgliiga klubis Trenčíni Dukla. 31. jaanuaril 2021 debüteeris ta Hurricanesi meeskonnas mängus Dallas Starsi vastu. Hurricanesi meeskonnas pääses ta NHL-is väljakule veel vaid kolmes mängus. 2021. aasta juunis teatas ta sportlaskarjääri lõpetamisest.
Shore kuulus USA jäähokikoondisse 2014. aasta maailmameistrivõistlustel. 2009. aastal tuli ta USA kuni 18-aastaste koondisega omavanuste maailmameistriks ja võitis 2011. aastal USA kuni 20-aastaste koondisega juunioride maailmameistrivõistlustel pronksmedali.
Jhonas Enroth

Jhonas Erik Enroth (sündinud 25. juunil 1988 Stockholmis) on Rootsi jäähokimängija, kes mängib väravavahina Rootsi kõrgliiga klubis Örebro.
Ta alustas klubikarjääri Rootsi klubis Huddinge IK. 2005. aastal liitus ta Södertälje SK-ga. Hooajal 2007–08 debüteeris ta Södertälje meeskonnas Rootsi kõrgliigas.
2006. aastal valiti ta NHL-i "draft"is Buffalo Sabresi poolt 46. valikuna. Põhja-Ameerikasse suundus ta mängima 2008. aastal, kuuludes kahel esimesel hooajal põhiliselt Sabresi farmklubi Portland Piratesi ridadesse AHL-is. Debüüdi NHL-is tegi ta Sabresi meeskonnas 7. novembril 2009 mängus Boston Bruinsi vastu. Hooajal 2011–12 valiti ta uustulnukate sümboolsesse koosseisu. Sabresi meeskonnas mängis ta kokku kuuel hooajal. NHL-is on ta mänginud veel Dallas Starsi (2014–15), Los Angeles Kingsi (2015–16) ja Toronto Maple Leafsi (2016–17) meeskonnas.
2017. aasta juulis liitus ta KHL-i klubiga Minski Dinamo. 2019. aasta veebruaris liitus ta Örebroga, kuid naasis sama aasta juulis Minski Dinamosse. Hooaja 2019–20 lõpus mängis ta veel Austria kõrgliiga klubis EC KAC, pärast mida liitus ta taas Örebroga.
Rootsi jäähokikoondisega võitis Enroth 2014. aasta taliolümpiamängudelt hõbemedali ja tuli 2013. aastal maailmameistriks. 2013. aasta maailmameistrivõistlustel valiti ta turniiri parimaks väravavahiks.
Schilling (Kaliküla)

Schilling (saksa keeles "Schilling a. d. H. Kalliküll", ′Schilling Kaliküla kojast′, vene keeles "Шиллинг") oli Taanist pärit aadlisuguvõsa.
Ajalugu.
Suguvõsaliin saab alguse XVII sajandil elanud Taani majori Johann Friedrich Schillingiga. Tema pojapoeg Johann Schilling (1708−1764) siirdus XVIII sajandi 1. poolel Venemaale, kus astus mereväeteenistusse ja sai mereväekapteniks. 1763. aastal tõsteti ta pärusaadliku seisusse. Tema vanem poeg Johann Christopher von Schilling (1735−1770) tõusis sõjaväeteenistuses kindralporutšikuks ja oli Moskva komandant. Viimase lesk Christine Wilhelmine (sündinud von Pistohlkors) (1731−1789) omandas 1788. aastal Tartumaal Kaliküla pandimõisa, mis kirjutati Schillingite pärusvalduseks 1796. aastal ja mis jäi suguvõsa kätte 1824. aastani. Tema noorem poeg leitnant ja kammerhärra Johann Christopher von Schilling (1769−1839) võeti esmalt Liivimaa kubermangu aadlisuguvõsaraamatusse ja seejärel 12. jaanuaril (vkj) 1797 Liivimaa rüütelkonna aadlimatriklisse. Suguvõsa suri välja XIX sajandi 1. poolel.
Itene keel

Itene keel on väljasurev keel, mida räägivad itened Boliivias El Beni departemangus Mamoré jõe ääres. Seda rääkis 2007. aastal emakeelena 75 inimest.
Itene keel kuulub tšapakura keelkonda.
Pax Britannica

Pax Britannica (ladina keeles 'Briti rahu', millele oli eeskujuks olnud "Pax Romana") oli suhtelise rahu ajajärk suurriikide vahel aastail 1815–1914. Briti impeeriumist kujunes ülemaailmne hegemooniline võim, mis võttis omaks rolli olla "globaalne politseinik".
Perifeeria

Perifeeria on riigi või muu piirkonna pealinnast või tähtsast keskusest kaugel asuv ja selle mõjudest kõrvale jääv piirkond. Sõna "perifeeria" võib tähendada ka majanduslikult vähem arenenud maad.
Klaus Laalo

Klaus Laalo (sündinud 7. juulil 1955 Helsingis) on Soome keeleteadlane, filosoofiadoktor aastast 1988, Tampere Ülikooli soome keele professor.
Žizdra jõgi

Žizdra on jõgi Venemaal Kaluga oblastis.
Jõgi saab alguse Ljudinovo linnast 15 km ida pool. Voolab alguses lõunasse, keerab siis itta ning läbib Žizdra linna. Voolab
Kesk-Vene kõrgustikul. Alamjooksul voolab kirdesse ja suubub vasakult Okasse.
Jõe ääres asuvad Žizdra ja Kozelski linn.
Jõe pikkus on 223 km. Suuremad lisajõed on Resseta, Võtebet ja Serjona.
Žizdra alamjooks jääb Ugra rahvusparki.
Jürgenson

Jürgenson on perekonnanimi. 
2024. aasta 1. jaanuari seisuga on perekonnanimi Jürgenson 476 mehel ja 503 naisel. Perekonnanimede levikult on Jürgenson meeste puhul 66. ja naiste puhul 73. kohal.
Perekonnanime Jürgenson kandja on keskmiselt 42 aasta vanune (mediaanvanus on 42).
Kõige levinum on perekonnanimi Jürgenson vanuserühmas 80–84, kus neid on 10 000 elaniku kohta 8,40, ja Jõgeva maakonnas, kus neid on maakonna 10 000 elaniku kohta 19,55.
Joann Kallas

Joann Kallas (19. detsembril 1911 Heistesoo küla Hiiumaal – 1999) oli eesti looduseuurija, ornitoloog. 
Lõpetas Virumaa Rahvaülikooli ja töötas seejärel Kõpu raamatukogus. Aastal 1945 sai Jänedal aednik-agronoomi kutse, oli seejärel algul Käina hobulaenutuspunkti juhataja ja edasi Hiiumaa seemnekontrolli laboratooriumi juhataja alates selle asutamisest 1948. aastal kuni 1975. aastani.
Palgatöö kõrvalt oli Joann Kallas aktiivne looduskaitsetegelane. Kui 1956 alustati kaitset väärivate loodusobjektide arvelevõttu, lõi Kallas taas kaasa. Selle töö tulemusena said kaitseala staatuse nii Käina laht kui ka Väinamere laiud. 
1973. aastast oli Looduseuurijate Seltsi tegevliige. Tema põhilised uurimistööd kühmnokk-luige ja naaskelnoka kohta on tehtud Käina lahel. Omapärase vormiga sangleppade uurimiseks rajas ta spetsiaalse istanduse. 
Oma töö tulemused on ta kokku võtnud raamatus "Uurimusi Hiiumaa loodusest".
Tunnustus.
Ta valiti 1992. aastal Eesti Ornitoloogiaühingu auliikmeks.
Arikapu keel

Arikapu keel on väljasurev keel, mida kõnelesid Brasiilias Rondônia osariigis arikapud. 2009. aastal oskas arikapu keelt vaid 2 inimest.
Koos jabuti keelega moodustab jabuti keelkonna, mis on arvatud makrožee-bororo hõimkonda.
Arikapu keeles on 11 konsonantfoneemi ja 14 vokaalfoneemi.
Urban Outfitters

Urban Outfitters, Inc. on rahvusvaheline elustiili jaekaubandus ettevõte, mille peakontor asub Ameerika Ühendriikide Pennsylvania osariigis Philadelphias. Firmal on kauplused Ameerika Ühendriikides, Rootsis, Suurbritannias, Hispaanias, Taanis, Prantsusmaal, Saksamaal, Iirimaal, Belgias, Kanadas, Itaalias, Hollandis, Iisraelis ja Pakistanis. 
Urban Outfittersi kaubamärk on suunatud noortele täiskasvanutele, mille kaubavalikus naiste ja meeste rõivad, jalatsid, ilu- ja tervisetooted, aksessuaarid ning kodutarbed, aga ka muusika, peamiselt vinüülplaadid ja kassetid.
Richard Hayne, Judy Wicks ja Scott Belair asutasid ettevõtte jaekauplusena Free People 1970. aastal Pennsylvania Ülikooli ettevõtlusklassi projektina. See nimetati ümber Urban Outfittersiks ja asutati 1976. aastal.
Urban Outfitters, Inc. (URBN) omab mitut kauplust URBNi kaubamärkide portfellis, kuhu kuuluvad ka Anthropologie, Free People, Terrain, BHLDN ja The Vetri Group.
Oleksandr Lõtvõnenko

Oleksandr Lõtvõnenko (ukraina keeles "Олександр Валерійович Литвиненко"; sündinud 27. aprillil 1972 Kiievis) on Ukraina teadlane ja riigiametnik.
Töökäik.
Lõtvõnenko oli aastatel 2014–2019 Ukraina Rahvusliku Julgeoleku ja Kaitse Nõukogu sekretäri asetäitja. 13. augustil 2019 asus ta juhtima Rahvuslikku Strateegiliste Uuringute Instituuti.
23. juulist 2021 kuni 26. märtsini 2024 oli ta Ukraina Välisluureteenistuse juht. 
Alates 26. märtsist 2024 kuni 18. juulini 2025 oli ta Ukraina Rahvusliku Julgeoleku ja Kaitse Nõukogu sekretär.
Maria Jufereva-Skuratovski

Maria Jufereva-Skuratovski (sündinud 11. oktoobril 1979 Tallinnas) on Eesti meediaspetsialist ja poliitik, XIV ja XV Riigikogu liige.
Haridus.
Maria Jufereva on lõpetanud 1997. aastal Tallinna Tõnismäe Reaalkooli. Ta on lõpetanud 2001. aastal Tallinna Pedagoogikaülikooli bakalaureuseõppes tõlk-ajakirjaniku erialal ja 2006. aastal Tartu Ülikooli magistriõppes ajakirjanduse erialal. Hiljem õppis ta doktoriõppes Soomes Jyväskylä Ülikoolis kommunikatsiooni erialal ja kaitses seal 2021. aastal doktoritöö. 
Töö meediaspetsialistina.
Ta on töötanud Tartu Ülikooli meediakriitika õppejõuna (2005–2010) ja Tallinna Linnakantselei meediaspetsialistina (2012–2015). 
Poliitiline tegevus.
2013. aasta kohalikel valimistel valiti Maria Jufereva Tallinna Linnavolikogu liikmeks, uuesti valiti ta volikokku 2017. ja 2021. aastal. Aastatel 2015–2019 töötas ta Tallinna Lasnamäe linnaosa vanemana.
Riigikokku valiti ta 2019. aastal. XIV koosseisus kuulus ta väliskomisjoni ning eesti keele õppe arengu probleemkomisjoni. Aastatel 2019–2023 oli ta Euroopa Nõukogu Parlamentaarse Assamblee Eesti delegatsiooni juht.
2023. aasta Riigikogu valimistel osutus ta taas valituks. XV koosseisus kuulub ta põhiseaduskomisjoni. Varem on ta kuulunud ka Euroopa Liidu asjade komisjoni ja väliskomisjoni.
Tema poliitiline tegevus keskendub ettevõtluse toetamisele, bürokraatia vähendamisele ning läbipaistvale avalikule teavitusele. Ta kuulub mitmesse parlamendi sõprusrühma, sealhulgas Eesti-Aserbaidžaani, Eesti-USA ja Eesti-Ukraina rühma.
Ta kuulus aastatel 2013–2023 Keskerakonda. Alates 15. novembrist 2023 kuulub ta Reformierakonda.
Ta kandideeris 2025. aasta kohaliku omavalitsuste volikogude valimistel Mustamäe linnaosas, sai 46 häält ning ei osutunud valituks.
Isiklikku.
Maria Jufereva-Skuratovski on abielus, tal on kaks last. Ta valdab eesti, vene ja inglise keelt.
Gostyń

Gostyń (saksa "Gostyn", 1941–1945 "Gostingen") on linn Poolas Suur-Poola vojevoodkonnas, Gostyńi maakonna ja Gostyńi valla halduskeskus. Gostyń asub Poznańist umbes 60 km lõunas.
Gostyńi on esmamainitud 1275. aastal, linnaõigused sai 1278. aastal. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse sai linn 1888. aastal. 1919. aastal läks Gostyń Poola koosseisu tagasi.
Umbkuub

Umbkuub on särgitaolise lõikega hõlmadeta üle pea käiv pealisrõivas.
Kandmine.
Keskajal oli umbkuub rõivaesemena Euroopas laialt levinud (üks umbkuue erivorme oli "bliaut"). Paiguti kanti umbkuube veel 18. sajandilgi. 
Eestlaste rõivastusse kuulus umbkuub arvatavasti juba nooremal rauaajal, ehkki varaseim leid on alles 14. sajandist. 
17. sajandil asendas umbkuube hõlmadega pikk-kuub. Kihnus ja Ruhnus kandsid mehed 20. sajandini valget või halli põlvini ulatuvat umbkuube. Vaskpandlaga nahkvööga kandmisel oli see ka pidulik rõivas.
Saterkuub

Saterkuub on kehasse töödeldud pihaosaga, põlvini ulatuv alt lõhikuga laienev meestekuub. 
Kirjeldus.
Saterkuub valmistati potisinisest, mustast või hallist villasest riidest, millel olid mahapööratud krae ja reväärid ning kaks nööbirida. See oli 19. sajandil moes Saksamaal, Skandinaavias ning ka Baltimaades. Eestis võtsid mõisaametnikud ja jõukam talurahvas saterkuue kasutusele linnarahva eeskujul.
Ewa Krzyżewska

Ewa Krzyżewska (täisnimi Anna Ewa Krzyżewska Kwiatkowska; 7. veebruar 1939 Varssavi – 30. juuli 2003 Hispaania) oli poola näitleja.
Ewa Krzyżewska oli luuletaja ja raadiotöötaja Juliusz Krzyżewski (1915–1944) tütar. 1962. aastal lõpetas ta Riikliku Ludwik Solski nimelise Teatrikooli Krakówis. 
Ta töötas viis aastat näitlejana Varssavi Draamateatris. Filmides mängis alates 1958. aastast. Sai tuntuks osatäitmisega Andrzej Wajda filmis "Tuhk ja teemant". Viimase filmirolli mängis 1973. aastal, seejärel kolis välismaale. Ta suri Hispaanias liiklusõnnetuses saadud vigastuste tagajärjel.
Jarocin

Jarocin (saksa "Jarotschin") on linn Poolas Suur-Poola vojevoodkonnas, Jarocini maakonna halduskeskus. Jarocin asub Poznańist umbes 60 km kagus ja Kaliszist ligikaudu 45 km kirdes.
Jarocin sai linnaõigused 1257. aastal. 1773. aastal hävis tulekahjus suurem osa linnast. Raudteeühenduse sai Jarocin 1875. aastal.
Toomas Peterson

 
Toomas Peterson (sündinud 13. mail 1959 Tallinnas) on Eesti lennundus- ja majandustegelane. 
Ta on olnud Estonian Airi (1994–1996) ja Eesti Lennuameti peadirektor (1998–2003).Aastatel 1998–2005 oli ta European Civil Aviation Conference asepresident lennundusjulgestuse alal. 
Elukäik.
Toomas Peterson on lõpetanud 1977. aastal Tartu 10. Keskkooli ja 1982. aastal Tartu Riikliku Ülikooli majandusküberneetika erialal ning õppinud aastatel 1989–1990 Trade Management Institute'is Dublinis.
Töökäik.
Toomas Peterson tegeleb veealuse ankurtunneli patendi ja kontseptsiooni arendamisega ning juhtimis- ja lennundusalase nõustamisega. Ta on mitmete meediaväljaannete kolumnist.
Ühiskondlik tegevus ja harrastused.
Ta on laulnud Tartu Poistekooris. Töötanud suviti Eesti Üliõpilaste Ehitusmalevas (1978–1980), sealhulgas olnud 1980. aastal Emmaste rühma komissar. 
Toomas Peterson on mänginud korvpalli Eesti noorte koondises ja käsipalli Tartu Riikliku Ülikooli meeskonnas. Aastatel 1999–2004 oli ta korvpalliklubi Kalev president.
Isiklikku.
Toomas Petersoni isa Aleksei Peterson oli aastatel 1958-1992 Eesti Etnograafiamuuseumi ja Eesti Rahva Muuseumi direktor ja ema Lei Peterson Tartu Ülikooli raamatukogu osakonna juhataja. 
Ta on olnud abielus Tiina Petersoni ja Kadi Petersoniga. Tal on kolm last. 
Teda huvitavad aiandus, välis- ja sisepoliitika, makromajandus, idamaade filosoofiad ning inimliigi senine evolutsioon ning võimalik asend ja tulevik siinses universumis.
Välislingid.
Valik tema artikleid:
https://epl.delfi.ee/artikkel/120190012/toomas-peterson-meie-majandus-langeb-veelgi-kui-sellega-kaasneb-toopuudus-ongi-see-hirmus-stagflatsioon-kaes?fbclid=IwY2xjawM1LwVleHRuA2FlbQIxMABicmlkETE0SVVGY05VanB4V2paYVNOAR5wx_SopF5faZBoiQ7HKlvQzx-Xw3hHQ4Kqoa5kcgp4Py7zni5tTwIOlEImEQ_aem_WRLaGI4NnCI6VNgYlp0L9w
https://epl.delfi.ee/artikkel/120347920/toomas-peterson-latlaste-lennumured-kinnitavad-eesti-ei-paase-kuidagi-lennuliiklusele-pealemaksmisest
https://maaleht.delfi.ee/artikkel/120349515/toomas-peterson-maksususteem-on-solgitud-kas-leiame-optimismi-eesti-majanduse-elavdamiseks
Villane robirohi

Villane robirohi ("Rhinanthus alectorolophus") on soomukaliste sugukonda robirohu perekonda kuuluv taimeliik.
Üldilmelt meenutab suurt robirohtu. Teistest robirohtudest erinevalt on villase robirohu õietuped küllaltki pikkade valgete karvadega, mis on ka palja silmaga nähtavad. Nende järgi sai taim ka eestikeelse nimetuse. Sarnasel saaremaa robirohul on õietuppedel ja õiekroonil väikesed näärmekarvad, mida näeb luubiga. 
Eestist leidsid villase robirohu Peedu Saar ja Liina Oja 2015. aasta juulis uue taimeatlase välitöödel Ida-Virumaalt Kuremäe kloostrist umbes kahe kilomeetri kaugusel. Taimed kasvasid kuiva hõredama rohustuga seljakul kultuuristatud rohumaal. 2018. aastal kontrollides oli villane robirohi sellel kasvukohal alles. Soomes on teada tulnuktaimena, ilmselt on ka Eesti leiukoht adventiivset päritolu.
Września

Września (saksa "Wreschen") on linn Suur-Poola vojevoodkonnas, Września maakonna ja Września valla halduskeskus. Września asub Poznańi kesklinnast umbes 44 km idas.
Wrześniat on esmamainitud 1256. aastal, linnaõigused sai 1357. aastal. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). 1919. aastal läks Września Poola koosseisu tagasi.
1901–1902 toimus Wrześnias poola kooliõpilaste streik hariduse täieliku saksastamise vastu.
Pikkvanker

Pikkvanker on pika õõtsuva istelauaga sõiduvanker.
Kirjeldus.
Pikkvankri laual istutakse kaksiratsa või külitsi. See vanker oli kuni 19. sajandi alguseni Venemaa linnades põhiline sõiduvahend. Linnade eeskujul tuli pikkvanker kasutusele ka Baltimaade mõisates ning hiljem talurahva hulgas. Sai eriti hinnatuks Eesti kaguosas, kus oli veel 20. sajandi alguses tavaline sõiduvanker.
Wągrowiec

Wągrowiec (saksa kuni 1875. aastani "Wongrowiec", 1875–1920 "Wongrowitz", 1941 "Eichenbrück") on linn Poolas Suur-Poola vojevoodkonnas, Wągrowieci maakonna halduskeskus. Wągrowiec asub Poznańi kesklinnast umbes 48 km põhjakirdes.
Wągrowiec sai linnaõigused enne 1381. aastat. Teise Poola jagamise tulemusel läks linn 1793. aastal Preisi kuningriigi võimu alla (vahepeal oli aastatel 1807–1815 Varssavi hertsogiriigi koosseisus). Raudteeühenduse sai linn 1888. aastal. 1919. aastal läks Wągrowiec Poola koosseisu tagasi.
Mati Tähemaa

Mati Tähemaa (20. aprill 1933 – 20. detsember 2022) on eesti raadio- ja elektroonikainsener.
Ta lõpetas 1952. aastal Tallinna Elektromehaanika Tehnikumi raadiotehnika erialal ja sellest alates töötas ta pikka aega Eesti Raadio tehnikaosakonnas. Algul oli tema töökohaks Laitse kesklainesaatja.
1962. aastal lõpetas ta kaugõppes M. A. Bontš-Brujevitši nimelise Elektrotehnika Sideinstituudi (ЛЭТИС).
Ta osales Eesti Raadio ultralühilaineala saatjatele stereofoonilise helisignaali edastamise raadioreleeliinide ja saatjate polaarmodulatsiooni süsteemi loomises.
Tema teostatud oli oluline osa Eesti Raadio kvadrofooniliste katsesaadete jaoks loodud lisaseadmetest. Stereofooniliste saadete edastamise vahendite ja kvadrofooniliste saadete edastamise katseseadmestiku loomise juures oli tema koostööpartneriks Avo-Rein Tereping.
Eesti taasiseseisvumise eel osales ta valitsuse varuside süsteemi loomises.
Hiljem oli ta tegev eraraadiojaamade saatjate ja raadioreleeliinide loomise alal.
21. sajandi alguses töötas ta Tallinna Tehnikaülikooli AM-laboris, kus töötas puidu kõrgsagedusliku kuivatuse ja kahjurite tõrje seadmete loomise alal.
Väga edukalt on ta tegelenud raadioamatörismiga. 
Ta on olnud üks olulisi Eesti Ringhäälingumuuseumi ekspositsiooni loojaid (Türi raadiosaatejaama masti mudel, Nipkowi kettaga televiisori saatja ja vastuvõtja, NSV Liidu esimene laiatarbeteleviisor KBH-49 jm).
Konstantin Barulin

Konstantin Aleksandrovitš Barulin (vene keeles Константи́н Алекса́ндрович Бару́лин; sündinud 4. septembril 1984 Karagandõs) on Venemaa jäähokimängija, kes mängib väravavahina KHL-i klubis Nižnekamski Neftehimik.
Ta alustas klubikarjääri Tjumeni Gazovikis. Venemaa kõrgliigas debüteeris ta hooajal 2003–04 Peterburi SKA ridades.
2003. aastal valiti ta NHL-i "draft"is St. Louis Bluesi poolt 84. valikuna, kuid Põhja-Ameerikas ei ole ta kunagi mänginud.
KHL-is on ta mänginud Moskva CSKA (2008–2010), Moskva oblasti Atlanti (2010–2012), Kaasani AK Barsi (2012–2014), Omski Avangardi (2014–15), Sotši (2015–2019) ja alates 2019. aastast Nižnekamski Neftehimiki meeskonnas.
Hooajal 2010–11 jõudis ta Atlantiga Gagarini karika finaali, kus kaotati Ufa Salavat Julajeviga mängudega 1:4. Barulin valiti selle hooaja väljalangemismängude väärtuslikumaks mängijaks.
Kuuel korral on ta osalenud KHL-i tähtede mängul.
Venemaa jäähokikoondise koosseisus tuli ta 2012. aastal maailmameistriks. Lisaks on ta maailmameistrivõistlustelt võitnud veel kaks medalit.
Rawicz

Rawicz (saksa "Rawitsch") on linn Poolas Suur-Poola vojevoodkonnas, Rawiczi maakonna ja Rawiczi valla halduskeskus. Rawicz asub Wrocławi kesklinnast umbes 57 km põhjas.
Rawicz asutati 1638. aastal Sierakowo küla kohale ja sai samal aastal linnaõigused. Linn asustati protestantlike käsitöölistega Sileesiast ja Böömimaalt. Kuni 19. sajandini oli Rawicz suur keskus riidetootmise keskus. Teise Poola jagamise tulemusel läks Rawicz 1793. aastal Preisi kuningriigi võimu alla. Lühiajaliselt oli Rogoźno aastatel 1807–1815 Varssavi hertsogiriigi koosseisus. 1819. aastal rajasid Preisi võimud kloostrihoonetesse vangla. Raudteeühenduse sai Rawicz 1856. aastal. 19. sajandi teisel poolel arenes linnas jõudsalt tööstus. 1920. aastal läks linn Poola koosseisu tagasi. 1973. aastal liideti Sarnowa linn Rawicziga.
Brandon Kozun

Brandon Scott Kozun (sündinud 8. märtsil 1990 Los Angeleses Californias) on Ameerika Ühendriikides sündinud Kanada jäähokimängija, kes mängib Šveitsi kõrgliiga klubis Ambrì-Piotta ründajana paremäärel.
Ta alustas klubikarjääri Alberta Junior Hockey League'i klubis Calgary Royals. Sealt suundus ta Western Hockey League'i (WHL) klubisse Calgary Hitmen. Hooajal 2009–10 oli ta WHL-i resultatiivseim mängija, pälvides sellega Bob Clarke Trophy. Samal hooajal tuli ta Hitmeniga WHL-i meistriks.
2009. aastal valis Los Angeles Kings ta NHL-i "draft"is 179. valikuna. Hooajal 2010–11 liitus ta Kingsi noorteklubiga Manchester Monarchs, kuid Kingsi meeskonnas tal NHL-is debüüti teha ei õnnestunud.
2014. aasta jaanuaris liitus ta Toronto Maple Leafsiga, mängides esmalt Leafsi noorteklubis Toronto Marlies. NHL-is tegi ta Leafsi meeskonnas debüüdi 8. oktoobril 2014 mängus Montreal Canadiensi vastu. 2014–15 on jäänud tema ainsaks hooajaks NHL-is.
2015. aastal siirdus Kozun KHL-i, liitudes üheks hooajaks Jokeritega. Pärast seda mängis ta mängis ta kolm hooaega Jaroslavli Lokomotivis. 2019. aasta mais sõlmis ta üheaastase lepingu Magnitogorski Metallurg. 2020. aasta augustis liitus ta Minski Dinamoga. Aastatel 2016, 2017 ja 2018 osales ta KHL-i tähtede mängul.
Pärast kuute hooaega KHL-is siirdus Kozun 2021. aasta juulis Šveitsi, sõlmides üheaastase lepingu Ambrì-Piottaga.
2018. aasta taliolümpiamängudel võitis ta Kanada jäähokikoondise koosseisus pronksmedali.
Johanson

Johanson on perekonnanimi. 
2019. aasta 1. jaanuari seisuga oli Eestis perekonnanimi Johanson 961 inimesel: 439 mehel ja 522 naisel. Perekonnanimede levikult on Johanson meeste puhul 84. kohal ja naiste puhul 68. kohal. Perekonnanime Johanson kandja oli keskmiselt 42 aasta vanune (mediaanvanus oli 41). Perekonnanimi Johanson on levinuim Viljandi maakonnas, kus neid on maakonna 10 000 elaniku kohta 15,7.
Ralph Lauren Corporation

Ralph Lauren Corporation on Ameerika Ühendriikide korporatsioon, mis tegeleb luksuslike moetoodetega. Firmat tuntakse rõivaste ning toodete turustamises neljas kategoorias: rõivad, kodu, aksessuaarid ja lõhnaained. Ettevõtte kaubamärkide hulka kuuluvad Polo Ralph Lauren, Ralph Lauren Collection, Lauren Ralph Lauren, Double RL, Ralph Lauren Lasterõivad, Denim &amp; Supply Ralph Lauren, Chaps ja Club Monaco. Ralph Lauren Corporation on Ameerika börsil noteeritud valdusettevõte, mille peakontor asub New Yorgis ja mille asutas 1967. aastal Ameerika moelooja Ralph Lauren.
Guess

Guess, stiliseeritud kui GUESS või Guess?, on Ameerika rõivabränd ja jaemüüja. Guessi asutasid 1981. aastal Georges Marciano, Maurice Marciano, Paul Marciano ja Armand Marciano.
Lisaks meeste ja naiste rõivastele turustab Guess ka muid moeaksessuaare: kelli, ehteid, parfüüme ja jalanõusid.
Guessi peakorter asub Ameerika Ühendriikide California osariigis Los Angeleses.
Wells Fargo

Wells Fargo &amp; Company on Ameerika rahvusvaheline finantsteenuste ettevõte, mille peakontor asub Californias San Franciscos ja mille kontorid asuvad kogu Ameerika Ühendriikides. See on turukapitalisatsiooni ja koguvarade järgi suuruselt neljas pank Ameerika Ühendriikides. Pank asutati New Yorgis 1852. aasta märtsis. Panga rajajad olid Henry Wells ja William Fargo.
Fjällräven

Fjällräven (rootsi keeles "polaarrebane") on Rootsi ettevõte, mis on spetsialiseerunud välivarustusele – enamasti rõivastele ja seljakottidele. Firma asutas 1960. aastal Åke Nordin (1936–2013). Ettevõte läks börsile 1983. aastal noteerimata aktsiatega Stockholmis.
Alates 2014. aastast on Fjällräven Fenix Outdoor International AG tütarettevõte, mis on noteeritud Nasdaq OMX-ile Stockholmis. Gruppi kuuluvad ka kaubamärgid Tierra, Primus, Hanwag, Brunton ja Royal Robbins. Fenixi tegevjuht on alates 2007. aasta märtsist Åke Nordini vanim poeg Martin Nordin, alates 2018. aastast on ta ka juhatuse esimees.
Katrin Aller

Katrin Aller (sündinud 28. aprillil 1975 ) on eesti muusikapedagoog ja helilooja.
Aller on lõpetanud 1994. aastal Pärnu Sütevaka Humanitaargümnaasiumi klaveri ja muusikateooria erialal, 1998. aastal Eesti Muusika- ja Teatriakadeemia muusikateaduse erialal ja 2001. aastal kompositsiooni erialal (juhendaja Jaan Rääts). 2003. aastal kaitses ta EMTA-s kompositsiooni erialal magistritöö (juhendaja Jaan Rääts). 
Katrin Aller töötab Heino Elleri nimelises Tartu Muusikakoolis muusikateoreetiliste ainete (solfedžo, muusikalise vormi analüüs, muusikalugu, kompositsioon) õpetajana ning Tartu Pauluse kirikus organistina.
Chodzież

Chodzież (saksa kuni 1878. aastani "Chodziesen" ja "Kodschesen", 1878–1919 "Colmar", 1939–1945 "Kolmar in Posen") on linn Poolas Suur-Poola vojevoodkonnas, Chodzieżi maakonna halduskeskus. Chodzież asub Poznańist umbes 65 km põhjas.
Chodzież sai linnaõigused 1434. aastal. Esimese Poola jagamise tulemusel läks linn 1772. aastal Preisi kuningriigi võimu alla. 1919. aastal läks Chodzież Poola koosseisu tagasi.
Rhodolfo

Luiz Rhodolfo Dini Gaioto (sündinud 11. augustil 1986 Bandeiranteses) on Brasiilia jalgpallur, kes mängib keskkaitsjana Brasiilia kõrgliiga klubis Coritiba.
Ta alustas klubikarjääri Atlético Paranaenses, millega liitus 2002. aastal. Klubi põhimeeskonnas debüteeris ta Brasiilia kõrgliigas 2006. aastal.
2011. aastal liitus ta São Pauloga. 2012. aastal võitis ta klubiga Lõuna-Ameerika klubide karikasarja Copa Sudamericana. 2013. aastal suundus ta laenule Grêmiosse, kellega sõlmis järgmisel aastal püsiva lepingu.
2015. aastal liitus ta Türgi kõrgliiga klubiga Beşiktaş. Hooaegadel 2015–16 ja 2016–17 tuli ta klubiga Türgi meistriks.
2017. aasta juunis naasis ta Brasiilia kõrgliigasse, sõlmides lepingu Flamengoga. Ta tuli 2019. aastal Flamengoga Brasiilia meistriks ja võitis lisaks Lõuna-Ameerika klubide meistrivõistlused.
2020. aastal siirdus ta Coritibasse.
Buduhhi keel

Buduhhi keel (buduhhi keeles "будад мез") on nahhi-Dagestani keelkonda kuuluv Kaukaasia keel, mida kõnelevad buduhhid Aserbaidžaanis Buduhhi külas ja paaris naaberkülas.
Buduhhi keel on äärmiselt ohustatud. Seda räägib umbes 1000 buduhhist umbes 200. Enamik buduhhe on läinud üle aserbaidžaani keelele.
Leandro Castán

Leandro Castán da Silva (sündinud 5. novembril 1986 Jaús) on Brasiilia jalgpallur, kes mängib keskkaitsjana Brasiilia kõrgliiga klubis Vasco da Gama.
Ta alustas klubikarjääri Atlético Mineiros, millega liitus 2003. aastal. Aastatel 2007–2008 mängis ta Rootsi klubis Helsingborgs. Seejärel naasis ta Brasiiliasse. Aastatel 2008–2009 mängis ta Barueris ja 2010–2012 Corinthianses. 2011. aastal tuli ta Corinthiansega Brasiilia meistriks ja võitis 2012. aastal Lõuna-Ameerika klubide meistrivõistlused Copa Libertadorese.
2012. aastal liitus ta Itaalia kõrgliiga klubiga AS Roma. Hooajal 2016–2017 mängis ta laenul Torinos ja hooaja 2017–2018 teises pooles Cagliaris.
2018. aastal suundus ta tagasi Brasiilia kõrgliigasse, liitudes Vasco da Gamaga.
Debüüdi Brasiilia jalgpallikoondises tegi Castán 16. oktoobril 2012 sõprusmängus Jaapani vastu.